4 ሚያዝያ 2020 ምንጪ ስእሊ, FAMILY PHOTO መግለጺ ስእሊ, ሂልደ ቸርችል ዓለምና ብዘይተኣደነ ዝርግሐ ኮሮናቫይረስ ትሕመስ ኣላ። እቲ ዝርግሐን መጥቃዕትን ኣብ ሰለስተ ቀንዲ ማእከላት (ኤፒሰንተርስ) - ቻይና፡ ኤውሮጳ፡ ኣሜሪካን - ብምዅላል "ተራእዩን ተሰሚዑን ዘይፈልጥ ዕንወት" ከኸትል ይረኣ'ሎ። "ተራእዩን ተሰሚዑን ዘይፈልጥ ዕንወት" ዚብል መግለጺ ግን መአረምታ ዜድልዮ ሓረግ'ዩ፣ ቅድሚ ሕጂ ካብዚ ዝኸፍእ ብምጾታት ዚግለጽ ሕማም-ተላገብ ኣትዩ ስለ ዝነበረ። እቲ ብ "እስጳኛዊ ኢንፍሉወንዛ" (ስፓኒሽ-ፍሉ) ዝፍለጥ፡ ኣብ እዋን ቀዳማይ ኲናት-ዓለም ዝኣተወ ሕማም-ተላገብ፡ ምስ'ዚ ሎሚ እንርእዮ ዘሎና ለበዳ-ኮሮናቫይረስ ይመሳሰል'ዩ። እቲ ናይ ሽዑ መጥቃዕቲ፡ ከምዚ ናይ ሕጂ ተርእዮታት፡ ብሃንደበት ደበኽ ስለ ዝበለ፡ ዓለም ዘይተዳለወሉ ሕማም ስለ ዝነበረ ብዙሓት ኣብ ፈቐዶኡ ተለኽፉን፡ ተቐዝፉን። እምበኣርከስ "እስጳኛዊ ኢንፍሉወንዛ" ኣብ መበል ዕስራ-ክፍለ-ዘመን እቲ ዝሓየለ ለብዒ ከም ዝነበረ ዝተመስከረሉ ሕማም ነበረ። እንተዀነ ግን፡ እቲ ዘመን'ቲ ብዉግኣት ተዓብሊሉ ስለ ዝነበረ ብምልዮናት ዝኣኽሉ መናእሰይ ወትሃደራት ኣብ ፈቐድኡ ይወድቁ ስለ ዝነበሩ እቲ ሽዑ ዝኣተወ ሕማም ዝኣክል ኣቓልቦ ኣይረኸበን። "እስጳኛዊ ኢንፍሉወንዛ" ኣመና ሓያል ሕማም ስለ ዝነበረ ዕለታዊ ናብራ ህዝቢ ተሰናኺሉ፡ ዓበይትን ንኣሽቱን ደዀኵን ተዓጽዮም፡ ተኸናኸንቲ ጥዕና ዳርጋ ንሕሙማን ከይበጽሑ ዝተዓናቐፍሉን፡ ኰዓትቲ መቓብር'ውን ብሕማም ተጠቒዖም ስራሖም ዘቋረጽሉ፡ ሬሳታት ኣብ ብዙሕ ቦታታት ብጃምላን ብዘይ ሳናዱቕን ዝቕበርሉ እዋን ከም ዝነበረ መጻሕፍቲ ታሪኽ ይገልጽዎ'ዮም። እቲ ሕምም ብኣፋውስ ኣይኰነን ተገጢሙ፡ እንታይ ድኣ ከምዚ ሎሚ እንርእዮ ዘሎና ብነብሰ-ተገልሎ፡ ብውሸባ፡ ብጽርየትን ስነ-ጥዕናን፡ መንጽሂ-ፈሳሲ ብምጥቃም፡ ከምኡ'ውን ካብ ሰብ ብምርሓቕ (ዘይምእካብ) ዘኣመሰሉ ሜላታት ነበረ። ሂልዳ ቸርችል ብጊዜ ምንዋሕ፡ እቶም ካብ'ቲ ናይ 1918 ለበዳ-ኢንፍሉወንዛ ብህወቶም ዘምለጡ ክሳብ ትማል-ትማል ምሳና ዝጸንሑ መሰኻኽር ቍጽሮም ኣዝዩ ሒደት'ዩ። ሓንቲ ካብ'ኦም 108 ዝዕድሚኣ ሂልዳ ቸርቺል ዝተባህለት እንግሊዛዊት ክትከውን ከላ ብ30 መጋቢት ብኮሮናቫይረስ ተጥቒዓ ከም ዝሞተት ቢ.ቢ.ሲ.
